Forbrug af marihuana i ungdomsårene kan lede til permanent nedsættelse af hjernefunktion og kognitive evner.

Samtidig kan det øge risikoen for at udvikle alvorlige psykiatriske lidelser som skizofreni, viser et nyt studie fra University of Maryland Scool of Medicine, ifølge sciencedaily.com.

Studiet skal hjælpe til at kaste lys over langtidseffekterne af et forbrug af marihuana, hvilket er relevant i forbindelse med, at man i Maryland og andre steder overvejer at legalisere stoffet.

»Tidligere forskning har vist, at børn der begyndte at ryge hash, før de fylder 16 år er i større fare for permanente kognitive skader og har betydeligt højere forekomst af psykiatriske lidelser såsom skizofreni. Der er sandsynligvis en genetisk modtagelighed, og derefter tilføjer du marihuana i løbet af ungdomsårene, og det bliver så trykket på aftrækkeren,« siger undersøgelsens ledende forsker Asaf Keller, professor i anatomi og neurobiologi ved University of Maryland School of Medicine.

Annonce:

»Ungdomsårene er en kritisk periode, hvor brugen af marihuana kan være skadende,« fortæller en anden forfatter bag studiet, Sylviana Mullins Raver, ph.d-studerende ved Department of Anatomy and Neurobiology på University of Maryland School of Medicine.

»Vi ville identificere de biologiske fundamenter og afgøre om der er en reel, permanent sundhedsrisiko forbundet med brugen af marihuana,« fortæller hun til sciencedaily.com.

I studiet har man undersøgt de kortikale oscillationer på unge mus. De kortikale oscillationer er mønstre i aktiviteten i neuronerne i hjernen, og man mener, at de ligger til grund for hjernens forskellige funktioner. Det er samtidig dem, der sker ændringer i i forbindelse med skizofreni og andre psykiske lidelser.

De unge mus blev udsat for meget lave doser af det aktive stof i marihuana i 20 dage, og blev efterfølgende sat tilbage til deres søskende, hvor de fik muligheden for at udvikle sig normalt som de andre mus i flokken.

»Hos de voksne mus, der har været udsat for marihuana i ungdomsårene, fandt vi, at de kortikale oscillationer blev ændret markant, og de udviste nedsatte kognitive evner,« forklarer Sylviana Mullins Raver.

Til sammenligning blev det samme eksperiment også udført på voksne mus, som ikke før havde fået stofferne fra marihuana. Hos dem var der ingen ændringer at spore.

Forskerholdet mener, at disse ændringer i hjerneaktiviteten også gør sig gældende for mennesker, og vil fortsat undersøge de bagvedliggende mekanismer, der er skyld i ændringer i de kortikale osscilationer, skriver sciencedaily.com.

Studiet er udgivet i det videnskabelige tidsskrift Neuropsychopharmacology.

LÆS OGSÅ på Videnskab.dk:

Hash virker mod posttraumatisk stress

Annonce:

Hash holder unge fast i psykisk sygdom

Hash giver måske ikke varige skader i hjernen alligevel